RO Jurnalul Oficial al Uniunii Europene C 70/3

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 70/03)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„CONWY MUSSELS”

Nr. CE: UK-PDO-0005-01304 – 27.1.2015

IGP ( ) DOP ( X )

1. Denumire (denumiri)

„Conwy Mussels”

2. Statul membru sau țara terță

Regatul Unit

3. Descrierea produsului agricol sau alimentar

3.1. Tip de produs

Clasa 1.7: Pești, moluște, crustacee proaspete și produse derivate

3.2. Descrierea produsului căruia i se aplică denumirea de la punctul 1

„Conwy Mussels” este denumirea utilizată pentru a descrie midia comună sau Mytilus Edulis care se dezvoltă în mod natural din larve de midii în estuarul râului Conwy, în partea de nord a Țării Galilor. „Conwy Mussel” este o midie sălbatică, nu de crescătorie, și este recoltată în aria geografică delimitată prin metoda tradițională de răzuire manuală în timpul sezonului de pescuit de midii, între 1 septembrie și 30 aprilie.

„Conwy Mussels” au o cochilie dură, neagră sau maronie, de formă ovală și țuguiată la unul din capete, care prezintă de regulă o suprafață exterioară netedă sau cu ciripede atașate, în funcție de zona unde au fost recoltate. De exemplu, în unele zone de pe fundul râului, midiile sunt îngropate în noroi, ceea ce împiedică fixarea ciripedelor, însă cele care se găsesc în zone stâncoase sau nisipoase ale estuarului prezintă deseori ciripede, deoarece acestea se pot fixa relativ ușor pe cochilia midiilor.

Dimensiunea midiilor poate varia de la 4,5 cm la 10 cm în lungime. Printr-un acord al Grupului de dezvoltare a midiilor din Conwy (Conwy Mussel Development Group), toate „Conwy Mussels” se recoltează la minimum 4,5 cm lungime, când acestea au o vârstă de cel puțin 2 ani (midiile crescute pe frânghii și cele pescuite cu draga se recoltează mai devreme).

„Conwy Mussels” sunt mari, cărnoase, cu un conținut ridicat de carne și un raport ridicat carne/cochilie. „Conwy Mussels” sunt suculente, bine cunoscute pentru textura lor cărnoasă și gumoasă și gustul bogat, sărat. „Conwy Mussels” proaspăt pescuite ar trebui să fie inodore.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

„Conwy Mussels” trebuie să crească și să fie recoltate prin răzuire manuală, o metodă veche tradițională din Țara Galilor, în timpul sezonului de pescuit de midii, în arii delimitate din estuarul râului Conwy. Sezonul de pescuit de midii este între 1 septembrie și 30 aprilie.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Toate „Conwy Mussels” trebuie să fie purificate în conformitate cu reglementările UE. Toate pungile de „Conwy Mussels” se păstrează refrigerate la o temperatură de 1-5 grade Celsius în unitatea de purificare până la vânzare. Termenul de valabilitate pentru „Conwy Mussels” este de cinci zile.

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Aria delimitată este aria din care este autorizat pescuitul de „Conwy Mussels”. Autorizația menționată se aplică părții din golful Conwy și estuarul râului Conwy situată sub linia mareei înalte de sizigie, care este delimitată de liniile care leagă punctele A, B și C prevăzute mai jos și poziția din prezent a podului de cale ferată peste râul Conwy (coordonate de referință 53,280278 N – 3,823611 V) plus „Conwy Quay”.

Latitudine Longitudine A 53°20′341″N 3°52′790″V B 53°17′461″N 3°54′949″V C 53°16′672″N 3°53′760″V

5. Legătura cu aria geografică

Cererea DOP pentru „Conwy Mussels” se bazează pe caracteristicile unui produs unic, ale cărui caracteristici specifice sunt:

1. legate de estuarul Conwy și de mediul unic în care „Conwy Mussels” se dezvoltă și își petrec întregul ciclu de viață înainte de a fi recoltate;

2. atribuite metodei tradiționale de răzuire manuală, o metodă tradițională de pescuit midii practicată doar în aria geografică delimitată, care a fost transmisă din generație în generație.

„Conwy Mussels” sunt midii sălbatice provenite din larve naturale localizate în estuarul râului Conwy. Estuarul oferă un habitat natural unic pentru „Conwy Mussels” și în această arie delimitată „Conwy Mussels” se dezvoltă și își petrec întregul ciclu de viață înainte de a fi recoltate. Producția și compoziția planctonului care reprezintă hrana midiilor depind de condițiile climatice, nutrienții, componentele biologice și minerale ale estuarului râului Conwy. Midiile se hrănesc prin filtrare cu planctonul microscopic prezent în apă. Factorul principal nu este reprezentat de o cantitate mai mare de plancton în estuarul râului Conwy decât în alte părți, ci de factorii specifici oferiți de localizarea midiilor în estuarul râului Conwy, care favorizează prezența surselor de hrană necesare dezvoltării „Conwy Mussels”:

— este cunoscut faptul că estuarele prezintă un nivel ridicat de nutrienți (din apa dulce) și, prin urmare, o producție ridicată de plancton;

— apa din estuarul râului Conwy este adâncă. Deși adâncimea estuarului variază în funcție de maree, adâncimea estuarului oferă un volum mare de apă, care oferă la rândul său o sursă ușor accesibilă de plancton ca hrană pentru „Conwy Mussels”;

— apele adânci ale estuarului râului Conwy sunt în general mai reci decât apele mai puțin adânci, iar marea menține apele estuarului mai reci în comparație cu apele râului din amonte. În general, planctonul preferă apele mai reci;

— „Conwy Mussels” sunt întotdeauna imersate și nu sunt niciodată expuse la aer. Prin urmare, acestea dispun de o sursă de hrană continuă și pot să se hrănească fără întrerupere;

— coloniile de „Conwy Mussels” se formează în mod natural și se găsesc în zone unde există un amestec natural de apă de mare și apă dulce de râu de calitate superioară, care favorizează formarea de diferite populații de plancton;

— coloniile de midii sunt localizate în apele tidale ale estuarului, care asigură un bun debit al curenților de apă. Debitul crescut al curenților de apă permite expunerea midiilor la sursa de hrană, iar acestea se pot hrăni mai rapid și mai des;

— deoarece midiile sunt pescuite într-un mod durabil, acestea nu sunt supuse practicilor de pescuit excesiv sau de exploatare intensivă și, prin urmare, competiția pentru sursa de hrană este redusă.

Disponibilitatea sursei de hrană contribuie la dimensiunile mari ale „Conwy Mussels” (o lungime între 4,5 cm și 10 cm), conținutul ridicat de carne, în proporție de 45-55 %, și raportul ridicat carne/cochilie în jur de 3:5. În plus, vârsta midiilor și metoda durabilă de răzuire manuală contribuie la obținerea unor dimensiuni mari, deoarece midiile au o vârstă minimă de 2 ani în momentul recoltării. Orice midie mai mică de 4,5 cm, recoltată prin răzuire manuală, ar trece printre dinții greblei de recoltare.

Calitatea apei râului Conwy este monitorizată în mod regulat de Agenția de mediu, râul fiind recunoscut ca unul dintre cele mai curate din Europa și, prin urmare, a făcut obiectul a numeroase cercetări ecologice de-a lungul timpului. Calitatea extrem de ridicată a apei de-a lungul întregului curs al râului și în bazinul său hidrografic se datorează unei combinații de factori:

— există foarte puțină industrie în zonă. Traficul rutier și emisiile industriale sunt mici în comparație cu orașele mai mari și, prin urmare, calitatea apei este mult mai bună în comparație cu râurile care trec prin marile orașe;

— agricultura practicată de-a lungul malurilor râului este în principal o agricultură care protejează mediul, fiind păstrate zone tampon pentru a reduce la minimum fosfații și nitrații care se scurg ca urmare a practicilor agricole intensive. În plus, există suprafețe mari de terenuri adiacente râului Conwy a căror formă principală de utilizare o reprezintă suprafețele împădurite, care acționează ca un tampon și minimizează scurgerile în râu de poluanți proveniți de pe terenurile înconjurătoare;

— activitățile de pescuit sunt minime în estuar. Estuarul râului Conwy nu este un port cu trafic intens, iar traficul navelor mari este minim, ceea ce înseamnă că midiile nu sunt perturbate de activitatea umană. În estuar nu se practică pescuitul cu dragă sau pescuitul comercial, în afara pescuitului midiilor, midiile fiind neafectate de astfel de activități.

Estuarul râului Conwy se termină în mare. „Conwy Mussels” se dezvoltă în acest mediu, unde apa sărată de mare se amestecă în mod natural cu apa dulce din râul Conwy (pe o lungime de aproximativ o jumătate de milă). Adâncimea estuarului favorizează circulația apei, care se schimbă odată cu fiecare maree. Adâncimea estuarului variază în funcție de maree, însă majoritatea coloniilor de midii sunt acoperite de cel puțin 30-50 de picioare de apă în orice moment. Amestecul de apă sărată de mare și apă dulce provenită din cursul superior al râului Conwy, plus faptul că midiile se dezvoltă permanent în apă adâncă (fără să fie expuse la aer în timpul mareei joase), contribuie la gustul suculent unic al acestora.

Caracteristicile „Conwy Mussels” sunt strâns legate de aria delimitată datorită tradiției locale de utilizare a răzuitului manual (sau recoltare manuală) al midiilor, unică în zonă, tehnică transmisă din generație în generație. „Conwy Mussels” se pescuiesc sezonal, între 1 septembrie și 30 aprilie. Pescarii de „Conwy Mussels” utilizează nave specifice, de adâncime mică și de dimensiuni mici; acestea se utilizează în mod tradițional pentru pescuitul midiilor, sunt denumite „dory” și sunt manevrate de o singură persoană. Pescarii utilizează o metodă tradițională de pescuit, care implică aptitudini și cunoștințe privind mânuirea de pe bărcile mici a greblelor lungi din lemn de pin pentru a pescui midiile de pe fundul estuarului. Colectarea midiilor prin răzuire manuală necesită experiență și aptitudini specifice. Metoda tradițională de pescuit midii este utilizată în principal de patru familii din Conwy, aceste aptitudini fiind transmise de-a lungul a două generații ale acestor familii, în decurs de peste 150 de ani. Pentru a stăpâni aceste aptitudini este nevoie de o experiență acumulată de-a lungul a 5-6 sezoane de pescuit. Răzuirea manuală este o metodă de pescuit tradițională, durabilă și ecologică, care asigură conservarea midiilor pentru generațiile viitoare. Prin această metodă se recoltează numai midiile de dimensiuni mari, deoarece midiile cu o lungime mai mică de 4,5 cm trec printre dinții de oțel ai greblei și rămân în apă, pentru a se dezvolta și pentru a fi pescuite într-un sezon viitor. În plus, grebla manuală afectează mai puțin coloniile de midii, permițându-le să se refacă în perioada în care sezonul de pescuit este închis.

Reputația denumirii „Conwy Mussels” ca produs de calitate a crescut ca urmare a eforturilor depuse de Conwy Mussel Development Group. Denumirea „Conwy Mussels” s-a impus și are o bună reputație în industria alimentară din Regatul Unit și din întreaga lume. „Conwy Mussels” sunt utilizate de numeroși bucătari de renume și apar deseori ca ingredient pe meniurile lor. Numeroși gastronomi renumiți și întreprinderi agroalimentare renumite și-au exprimat preferința pentru aceste midii.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://www.gov.uk/government/publications/protected-food-name-conwy-mussels-pdo

(1) JO L 343, 14.12.2012, p. 1.